**LAS Haloze 2021-2027 bo objavil 1. javni poziv za predložitev razvojnih projektov**

V sklopu izvajanja Strategije lokalnega razvoja LAS Haloze bo za območje občin Zavrč, Cirkulane, Videm, Podlehnik, Žetale in Majšperk objavljen prvi javni poziv za predložitev projektov za doseganje ciljev strategije LAS Haloze 2021- 2027.

LAS Haloze je ena izmed 37 lokalnih akcijskih skupin v Sloveniji in ena izmed 3.000 lokalnih akcijskih skupin iz Evropske unije. Na območju LAS Haloze so različni deležniki od leta 2007 izvedli nekaj manj 150 razvojnih projektov.

Javni razpis je namenjen posameznikom-fizičnim osebam, kmetijam, društvom – nevladnim organizacijam, s.p.-jem, podjetjem, občinam ter drugim javnim ustanovam, kot so šole, javni zavodi in drugi. Sofinanciranje je namenjeno za projektne ideje, ki prispevajo k razvoju območja Haloz na področju turizma, vinogradništva, kmetijstva, ekosistemskih storitev, varovanja okolja, proizvodnji hrane višje kakovosti, digitalizacije poslovnih procesov in uvajanje novih tehnologij za izboljšanje kakovosti življenja na podeželju. Z izvedenimi projekti želimo pripomoči k razvoju Haloz kot regije in destinacije, da postane privlačna ne samo za turiste, vendar tudi za mlade, ki tu živijo ali bi radi prišli v Haloze, da tu ostanejo in si ustvarijo življenje. Evropski kmetijski in kohezijski sklad namenjata sredstva lokalnim akcijskim skupinam za razvoj celotnega območja za ustvarjanje dodane vrednosti. Inovativni projekti ustvarjajo nekaj novega, kar bo pripomoglo k izboljšanju, povezovanju ponudnikov in kmetovalcev v kratke prodajne verige ter širilo prepoznavnost.

Do leta 2027 bo za območje LAS Haloze razpisanih nekaj več kot 1,7mio EUR. Od letos pa vse do vključno z letom 2027 bo vsako leto objavljen javni razpis, ki bo potekal v dveh sklopih. Sklop A bo namenjen kmetijskemu razvoju, ki bo financiran s strani Evropskega kmetijskega sklada za razvoj podeželja, razdeljen bo na investicijski del, za katerega se lahko prejme do 65% kritja upravičenih stroškov in ne-investicijski del, kjer je sofinanciranje do 80% upravičenih stroškov. Sklop B je namenjen regionalnemu razvoju, ta je financiran s strani Evropskega sklada za regionalni razvoj, ki se prav tako deli na investicijski in ne-investicijski del s tem, da pri obeh dveh znaša sofinanciranje do 80% upravičenih stroškov. Vse zainteresirane prijavitelje projektov vabimo, da si več podrobnosti ogledajo na spletni strani [www.haloze.org](http://www.haloze.org), kjer so objavljeni vsi dokumenti vezani na Javni poziv LAS Haloze 2021-2027.

Članstvo v LAS Haloze je brezplačno in trenutno šteje 110 članov. Članstvo prinaša dostop do tekočih aktualnih informacij in pravico glasovanja na skupščini in v organih LAS. Prijavnica se nahaja na omenjeni spletni strani.

V preteklem mesecu novembru in v začetku decembra, so se odvile animacijske delavnice na območju občin v Halozah, kjer je potekala predstavitev javnega poziva, udeleženci so imeli priložnost pridobiti informacije kako kreirati dobro projektno idejo in kako prijaviti projekt na javni poziv. Odvilo se je vse skupaj šest delavnic. Na vseh delavnicah skupaj se je udeležilo 40 udeležencev. Vodilni partner jih je spodbudil k inovativnem in pozitivnem ustvarjanju projektov, kateri bodo pripomogli k napredku in razvoju celotnega območja LAS Haloze.

Predviden rok za predložitev projektov je 20. januar 2025. Lahko se obrnete na vodilnega partnerja LAS Haloze za vsa dodatna vprašanja in posvetovanja preko elektronske pošte: [las.haloze@halo.si](mailto:las.haloze@halo.si) ali telefona: 02 795 32 00. Po predhodni najavi se lahko oglasite tudi na svetovanje na sedež LAS Haloze – PRJ Halo, podeželsko razvojno jedro na naslovu Cirkulane 56, 2282 Cirkulane.

Pripravila:

Tjaša Stiplovšek,   
strokovna sodelavka PRJ Halo